Елин Пелин
Синигерова жалба

chitanka.info

На клонче ледено кацнал

Синигер пъстрокрил.

„Кога ще дойде лято пак! —

запискал, затъжил. —

Кога ще дойдат от чужбина

в зелената горица

Славейко — мой мил роднина —

и леля Кукувица.

И Щръкльо — стария познайник,

невеста Гургулица,

свирецът чуден — Кос нехайник,

кумица Ластовица?

Та булка млада да ми найдат

из тез гори зелени,

да чуе мало и голямо

Синигер се жени!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.